Die opskrif is “Die Christelike doop” omdat daar ook ander dope in die tyd van die Nuwe Testament was soos die doop van Johannes die doper en die Joodse proseliete-doop. Maar wanneer ons normaalweg praat, praat ons maar net van “die doop”, maar ons bedoel die heeltyd die Christelike doop.
Gewoonlik begin mense huiwer oor die kinderdoop, maar ‘n mens kan nie die kinderdoop behandel sonder om na die doop as sodanig te kyk nie.
Enersyds kan ons nie met die kinderdoop voortgaan as dit nie inpas in die boodskap oor die doop in die Nuwe Testament nie.
Ons kan nie ander beginsels vir die kinderdoop aanvaar as vir die doop as sodanig nie.
En andersyds lyk dit my ‘n mens verstaan eers die kinderdoop as jy die doop as sodanig verstaan.
Kom ons kyk net eers in ‘n paar stelling kortliks na die doop en die rol wat Abraham daarin speel. Dan kan ‘n mens agterna die stellings verduidelik.
1 As ons verstaan wie Abraham is, verstaan ons die doop.
2 Abraham is die vader van alle gelowiges in die Ou Testament en in die Nuwe.
3 Abraham is dié voorbeeld van hoe ‘n mens gered word.
4 Jesus het deur die kruis die verbond met Abraham ook vir ons, wat heidene is, oopgemaak.
5 Wanneer die Here ons seën, seën Hy ons saam met Abraham, gee Hy ons deel aan die seën wat Hy vir Abraham gegee het.
6 Die doop lyf ons in in die verbond wat God met Abraham gemaak het.
7 Die ou verbond wat afgeskaf is, is nie die verbond met Abraham nie, dis die verbond van die wet by Sinaï.
Hierteenoor ‘n paar stellings wat vir my verkeerd lyk.
8 Dit is nie so dat die Abrahamverbond die ou verbond is nie.
9 Dit is dus ook nie so dat die Abrahamverbond ooit afgeskaf is nie.
10 Dit is nie so dat ‘n kerk moet kies tussen kinderdoop en grootdoop nie. Elke kerk behoort beide te bedien.
11 Dit is nie so dat ‘n kerk moet kies tussen besprinkeling en onderdompeling nie. Elke kerk behoort albei te gebruik.
Nou ‘n paar stellings oor die doop.
12 Die doop red nie ‘n mens nie.
13 Die betekenis van die doop hou direk en uitsluitlik verband met dit wat God doen, nie met dit wat die mens doen nie.
14 Dit is ‘n oorvereenvoudiging om te sê die doop het in die plek van die besnydenis gekom. Maar daar is verband tussen die betekenis van die doop en van die besnydenis.
15 Dit wat die Christelike doop die Christelike doop maak, in onderskeid van ander vorms van doop soos Johannes die doper se doop of die Jode proseliete-doop, is nie die water of die manier van doop nie, maar die doopformule: “Ek doop jou in die Naam van die Vader en die Seun en die Heilige Gees”.
16 Die Christelike doop behoort nie meer as een keer bedien te word nie. Die eenmaligheid hang direk saam met sy betekenis.